ข้อมูลสรุป (Executive Summary)

-   บริษัท ซีพีอาร์ โกมุ อินดัสเตรียล จำกัด (มหาชน) (“CGI” หรือ “บริษัทฯ”)
    ก่อตั้งเป็นบริษัทจำกัด เมื่อวันที่ 4 ธันวาคม 2539 โดยตระกูลวณิชวิศิษฐ์กุล
    เพื่อประกอบธุรกิจผลิตและจำหน่ายผลิตภัณฑ์ยางและยางติดเหล็กที่เป็นส่วนประกอบของรถยนต์และรถจักรยานยนต์ให้กับบริษัทผู้ประกอบรถยนต์และรถจักรยานยนต์
    (“Original Equipment Manufacture: OEM”)
    ทั้งในตลาดภายในประเทศและตลาดต่างประเทศ ตั้งอยู่เลขที่ 78 หมู่ 2 ถนนพหลโยธิน
    (กิโลเมตรที่ 77.5) ตำบลสนับทึบ อำเภอวังน้อย จังหวัดพระนครศรีอยุธยา บริษัทฯ
    มีโรงงานทั้งหมด 4 โรงงาน (โรงงานที่ 5 อยู่ระหว่างการก่อสร้าง) ในปัจจุบันบริษัทฯ
    มีกำลังการผลิตในส่วน Mixing เท่ากับ 4,368 ตันต่อปี
    และมีกำลังการผลิตชิ้นส่วนยางและยางติดเหล็กเท่ากับ 42.73 ล้านชิ้นต่อปี

-   บริษัทฯ มีบริษัทย่อย 1 บริษัท ได้แก่ บริษัท ซีจีไอ เมททัล อินดัสเตรียล จำกัด (“CMI”)
    โดยบริษัทฯ ถือหุ้นร้อยละ 70 ดำเนินธุรกิจปั๊มเหล็กเพื่อจำหน่ายเป็นวัตถุดิบให้แก่บริษัทฯ
    เป็นหลัก โดยเริ่มก่อตั้งเมื่อเดือนกุมภาพันธ์ 2547ปัจจุบันสามารถผลิตเหล็กปั๊มได้ 1.16 ล้าน
    Stroke ต่อปี

-   บริษัทฯ
    เป็นผู้ผลิตชิ้นส่วนยางและยางติดเหล็กเพียงรายเดียวในประเทศไทยที่ได้รับการถ่ายทอดเทคโนโลยีการผลิตและสูตรการผลิตชิ้นส่วนยางจาก
    Kinugawa Rubber Industrial ประเทศญี่ปุ่น ซึ่งเป็นบริษัทในกลุ่มของ Nissan Motor
    Group และเป็นบริษัทผู้ผลิตชิ้นส่วนยางรายใหญ่ให้กับรถยนต์นิสสันในประเทศญี่ปุ่นด้วย
    ชิ้นส่วนยางและยางติดเหล็กที่บริษัทฯ ผลิตจะจำหน่ายทั้งภายในประเทศและต่างประเทศ
    สำหรับตลาดภายในประเทศจะจำหน่ายให้กับผู้ประกอบการรถยนต์นิสสันเป็นหลัก
    และจำหน่ายให้กับผู้ประกอบการรถยนต์และรถจักรยานยนต์รายอื่น ได้แก่ ฟอร์ด, มาสด้า,
    มิตซูบิชิ, ไทยรุ่งยูเนี่ยนคาร์, ยามาฮ่า และซูซูกิ สำหรับตลาดต่างประเทศนั้น บริษัทฯ
    จะจำหน่ายให้กับ Kinugawa Rubber Industrial
    ในประเทศญี่ปุ่นเพื่อนำไปส่งให้กับโรงงานประกอบรถยนต์ในต่างประเทศ
    ตามข้อตกลงในสัญญาการถ่ายทอดเทคโนโลยี จากตัวเลขล่าสุดในปี 2547
    สัดส่วนการจำหน่ายสินค้า OEM ภายในประเทศ และต่างประเทศคิดเป็นจำนวนร้อยละ 62.62
    และ 37.38 ตามลำดับ นอกเหนือจากนั้นเป็นการจำหน่ายชิ้นส่วนยางสำหรับร้านอะไหล่
    ศูนย์บริการและอู่ซ่อมรถยนต์ (“Replacement Equipment Manufacturers: REM”)
    และชิ้นส่วนยางที่เป็นส่วนประกอบของผลิตภัณฑ์ประเภทอื่น เช่น ตู้เย็น เครื่องสุขภัณฑ์ เป็นต้น

-   บริษัทฯ
    มีเป้าหมายที่จะเป็นผู้นำในอุตสาหกรรมการผลิตและจำหน่ายผลิตภัณฑ์ยางและยางติดเหล็กแก่ผู้ผลิตสินค้าต้นแบบ
    (Original Equipment Manufacturer: OEM) ประเภทรถยนต์และรถจักรยานยนต์
    ทั้งในตลาดภายในประเทศ และตลาดต่างประเทศ และมีเป้าหมายที่จะขยายตลาดให้กว้างขึ้น
    และขยายการผลิตผลิตภัณฑ์ยางและยางติดเหล็กให้แก่บริษัทผู้ประกอบรถยนต์ยี่ห้ออื่นนอกเหนือจากรถยนต์นิสสัน

-   บริษัทฯ มีกำไรจากการดำเนินงานตลอดช่วงเวลา 4 ปีที่ผ่านมา โดยในปี 2544 บริษัทฯ
    มีกำไรสุทธิเท่ากับ 2.17 ล้านบาท ในปี 2545 บริษัทฯ มีกำไรสุทธิเท่ากับ 16.82
    ล้านบาทหรือคิดเป็นอัตราการเพิ่มขึ้นร้อยละ 674.15 ในปี 2546 บริษัทฯ มีกำไรสุทธิเท่ากับ
    37.18 ล้านบาทหรือคิดเป็นอัตราการเพิ่มขึ้นร้อยละ 121.04 และล่าสุดในปี 2547 บริษัทฯ
    มีกำไรสุทธิเท่ากับ 47.73 ล้านบาทหรือคิดเป็นอัตราการเพิ่มขึ้นร้อยละ 27.30
    การเพิ่มขึ้นของผลกำไรตลอด 4
    ปีทีผ่านมานั้นเนื่องมาจากการเติบโตของของภาคอุตสาหกรรมการผลิตรถยนต์ภายในประเทศ
    และความสามารถในการควบคุมต้นทุนที่ดีขึ้นอย่างต่อเนื่องของบริษัทฯ ณ. วันที่ 31 ธันวาคม
    2547 บริษัทฯ มีสินทรัพย์จำนวน 360.86 ล้านบาท โดยสินทรัพย์ส่วนใหญ่ได้แก่รายการที่ดิน
    อาคารและอุปกรณ์ รายการลูกหนี้การค้าและตั๋วเงินรับ และสินค้าคงคลังคิดเป็นจำนวนร้อยละ
    70.55, 14.03 และ 10.93 ของสินทรัพย์ทั้งหมดตามลำดับ และมีหนี้สินจำนวน 155.83
    ล้านบาท โดยเป็นเงินกู้ระยะยาว 82.47 ล้านบาท และมีส่วนผู้ถือหุ้นจำนวน 205.03
    ล้านบาท โดยเป็นส่วนกำไรสะสม 55.67 ล้านบาท บริษัทฯ
    ประสงค์จะเสนอขายหุ้นสามัญเพิ่มทุนจำนวน 55 ล้านหุ้น คิดเป็นร้อยละ 27.64
    ของจำนวนหุ้นที่เรียกชำระแล้วทั้งหมดภายหลังการเสนอขายครั้งนี้
    โดยจัดสรรให้แก่ประชาชนทั่วไปจำนวน 50 ล้านหุ้น ในราคาเสนอขายหุ้นละ 2.10 บาท
    จัดสรรให้แก่กรรมการและพนักงานของบริษัทฯ จำนวน 5 ล้านหุ้น ในราคาเสนอขายหุ้นละ
    2.10 บาท และขอนำหลักทรัพย์ของบริษัทฯเข้าจดทะเบียนในตลาดหลักทรัพย์ใหม่

-   คณะกรรมการบริษัทฯ ได้มีมติที่ประชุมคณะกรรมการครั้งที่ 1/2548 ในวันที่ 19 กุมภาพันธ์
    2548 อนุมัติให้มีการจ่ายเงินปันผลให้กับผู้ถือหุ้นของบริษัทฯ ในอัตราหุ้นละ 0.12 บาท
    โดยกำหนดจ่ายเงินปันผลในวันที่ 11 พฤษภาคม 2548

(ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนตัดสินใจจองซื้อหลักทรัพย์)